Skerp jou kennis oor beroertes op en red lewens | Maroela Media
Beroerte is wêreldwyd die grootste oorsaak van gestremdheid en die tweede grootste oorsaak van sterftes. 'n Kommerwekkende een uit elke vier volwassenes sal in hul leeftyd 'n beroerte kry, maar met verbeterde bewustheid oor hierdie toestand kan 'n beroerte voorkom word.
Prof. Andre Mochan, 'n neuroloog by Netcare se rehabilitasiehospitaal in Johannesburg, sê 'n beroerte vind plaas wanneer bloedvate wat suurstof en nutriënte na die brein vervoer, skielik geblokkeer word of bars. Dit lei daartoe dat selle in die brein beskadig word, wat lei tot simptome of tekens van 'n beroerte.
"'n Beroerte is soortgelyk aan wat met die hart gebeur tydens 'n hartaanval," sê hy, "en daarom word daar ook dikwels na 'n beroerte verwys as 'n 'breinaanval'. Wat mense egter nie weet nie, is dat die meeste vorms van beroerte voorkombaar is deur 'n gesonde leefstyl te handhaaf en om risiko's soos hoë bloeddruk en cholesterol betyds te bestuur."
Dit behels eerstens die verandering van 'n ongesonde sittende leefstyl na 'n gesonde leefstyl wat fisieke aktiwiteit en 'n gebalanseerde dieet insluit en sigaretrook uitsluit. Tweedens is bewustheid oor behandeling en risikofaktore belangrik.
"Soveel as 90% van beroertes kan voorkom word deur aandag te gee aan risikofaktore soos hipertensie, dieet, rook en die gebrek aan oefening. Ander risiko's is ouderdom, geslag en familiegeskiedenis," sê Mochan.
Mans, individue ouer as 55 en mense met 'n geskiedenis van beroerte in hul familie loop 'n groter risiko om die toestand op te doen.
Mochan sê die beste behandeling vir 'n beroerte moet binne vier en 'n half uur ná die aanvang van die beroerte gebied word. Vinnige optrede is derhalwe beslissend.
"Vinnige reaksie kan 'n beroerte omkeer of ten minste die risiko vir gestremdheid verminder, so moenie huiwer om 'n nooddiens te bel as jy vermoed iemand kry 'n beroerte nie."
Verminder so jou risiko om 'n beroerte te kry:
Volg 'n laevet, laesout en hoë veselryke dieet; eet ook baie groente en vrugte
Raak ontslae van oortollige gewig
Beheer hoë bloeddruk
Beheer hoë cholesterol
Doen 40 minute se oefening vier maal per week
As jy rook of dwelms gebruik, word aanbeveel dat jy ophou; as jy alkohol gebruik, doen dit met matigheid